ตลาดหุ้นเอเชียแดงยกแผง! นลท.หมดหวังเจรจาการค้า-จับตาประชุมเฟดใกล้ชิด
ตลาดหุ้นเอเชียแดงยกแผง! นลท.หมดหวังเจรจาการค้า-จับตาประชุมเฟดใกล้ชิด
ตลาดหุ้นเอเชียแดงยกแผง! นลท.หมดหวังเจรจาการค้า-จับตาประชุมเฟดใกล้ชิด
31 ก.ค. 2562

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ หลังจากนักลงทุนลดความคาดหวังเกี่ยวกับการบรรลุข้อตกลงการค้าสหรัฐ-จีน พร้อมกับจับตาผลการประชุมของธนาคารกลางสหรัฐ (เฟด) ซึ่งจะมีการแถลงในวันนี้ตามเวลาสหรัฐ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,526.38 จุด ลดลง 182.93 จุด, -0.84%
ดัชนี SSE Composite ตลาดหุ้นจีนเปิดวันนี้ที่ 2,944.40 จุด ลดลง 7.94 จุด, -0.27%
ดัชนี HSI ตลาดหุ้นฮ่องกงเปิดวันนี้ที่ 27,931.28 จุด ลดลง 215.22 จุด, -0.76%
ดัชนี TAIEX ตลาดหุ้นไต้หวันเปิดวันนี้ที่ 10,824.15 จุด ลดลง 6.75 จุด, -0.06%
ดัชนี KOSPI ตลาดหุ้นเกาหลีใต้เปิดวันนี้ที่ 2,036.46 จุด ลดลง 2.22 จุด, -0.11%
ดัชนี FTSE STI ตลาดหุ้นสิงคโปร์เปิดวันนี้ที่ 3,359.92 จุด เพิ่มขึ้น 9.38 จุด, +0.28%
ดัชนี FBMKLCI ตลาดหุ้นมาเลเซียเปิดวันนี้ที่ 1,640.92 จุด ลดลง 1.77 จุด, -0.11%
ดัชนี PSE Composite ตลาดหุ้นฟิลิปปินส์เปิดวันนี้ที่ 8,142.16 จุด ลดลง 8.30 จุด, -0.10%
ด้านนักลงทุนลดความหวังเกี่ยวกับการบรรลุข้อตกลงการค้าระหว่างสหรัฐและจีน หลังจากปธน.ทรัมป์ได้ทวีตข้อความโจมตีจีนเมื่อวานนี้ว่า รัฐบาลจีนที่ไม่ได้ซื้อสินค้าเกษตรของสหรัฐตามที่ได้ให้สัญญาไว้ และจีนตั้งใจถ่วงเวลาการเจรจาการค้า เพื่อรอผลการเลือกตั้งประธานาธิบดีสหรัฐในปีหน้า
โดยข้อความในทวิตเตอร์ของทรัมป์ระบุว่า “จีนควรซื้อสินค้าเกษตรของเราตั้งแต่ตอนนี้ แต่ก็ยังไม่มีสัญญาณว่าพวกเขาจะทำสิ่งนี้ นี่เป็นปัญหาของจีน พวกเขาไม่ยอมทำตามสัญญา เจ้าหน้าที่ของผมกำลังเจรจากับพวกเขาในขณะนี้ แต่พวกเขามักเปลี่ยนแปลงข้อตกลงในท้ายที่สุดเพื่อให้พวกเขาได้เปรียบ และพวกเขาคงกำลังรอผลการเลือกตั้งของเรา เพื่อดูว่านายโจ ไบเดน จากพรรคเดโมแครตจะชนะเลือกตั้งประธานาธิบดีหรือไม่
ซึ่งถ้านายไบเดนชนะ จีนจะทำข้อตกลงเหมือนอย่างที่เคยทำมาในช่วง 30 ปีที่ผ่านมา โดยยังคงเอาเปรียบสหรัฐมากขึ้น และรุนแรงขึ้น แต่ถ้าผมชนะเลือกตั้งในปีหน้า จีนก็จะต้องเผชิญกับการทำข้อตกลงที่ยากลำบากกว่าที่พวกเขากำลังเจรจาในขณะนี้ หรืออาจจะไม่สามารถทำข้อตกลงได้ ตอนนี้เรามีไพ่อยู่ในมือแล้ว ซึ่งผู้นำสหรัฐก่อนหน้านี้ไม่เคยมี”
การกล่าวโจมตีจีนของ ปธน.ทรัมป์ มีขึ้นในขณะที่นายสตีเวน มนูชิน รมว.คลังสหรัฐ และนายโรเบิร์ต ไลท์ไฮเซอร์ ผู้แทนการค้าสหรัฐ รวมทั้งเจ้าหน้าที่ระดับสูงคนอื่นๆได้เริ่มต้นเจรจาการค้าครั้งใหม่กับเจ้าหน้าที่จีนเมื่อวานนี้และและในวันนี้ที่นครเซี่ยงไฮ้
นอกจากนี้ นักลงทุนยังรอดูผลการประชุมนโยบายการเงินของเฟดในวันนี้ตามเวลาสหรัฐ หรือในช่วงเช้าตรู่วันพรุ่งนี้ตามเวลาไทย โดยคาดว่า เฟดจะปรับลดอัตราดอกเบี้ย 0.25% ในการประชุมครั้งนี้